השתלטות חמאס על רצועת עזה

הקרב על עזה, המכונה גם השתלטות חמאס על רצועת עזה, היה סכסוך צבאי בין ארגון הפת"ח לארגון החמאס שהתרחש ברצועת עזה בין 10 ל-15 ביוני 2007. זה היה אירוע בולט בעימות חמאס–פת"ח, שבמרכזו המאבק על השלטון לאחר ההפסד של ארגון הפת"ח בבחירות לרשות המחוקקת הפלסטינית ב-2006. לוחמי ארגון החמאס הצליחו להשתלט על רצועת עזה ולהדיח מהשלטון בעזה את בכירי ארגון הפת"ח. הקרב הביא לפירוק ממשלת האחדות הפלסטינית ולחלוקה בפועל של השטחים הפלסטיניים לשתי ישויות - הגדה המערבית אשר נשלטת על ידי הרשות הפלסטינית ורצועת עזה אשר נשלטת על ידי ארגון החמאס.

הוועד הבין-לאומי של הצלב האדום העריך שלפחות 118 אנשים נהרגו במהלך הקרבות שנמשכו בין 10 עד 15 ביוני, ומעל ל-550 אנשים נפצעו במהלך הקרבות.

בעקבות ההשתלטות ארגון החמאס הצליח גם להשתלט על מצבור של אלפי רובי סער ועשרות כלי רכב קרביים שסופקו לרשות הפלסטינית על ידי ארצות הברית, מצרים וירדן.

רקע

הקרבות 
ב-10 ביוני 2007 העימות בין הפת"ח והחמאס הגיע לשיאו בעימותים בין כוחות הפת"ח לכוחות החמאס. כוחות הפת"ח העיקריים ברצועת עזה היו כוחות הביטחון הלאומי, ובמיוחד "המשמר הנשיאותי" של הנשיא עבאס. הכוח העיקרי של ארגון חמאס היה "הכוח המבצע".

כוחות חמושים של ארגון החמאס תפסו מספר אנשי פת"ח והשליכו את איש הפת"ח מוחמד סווירקי, אשר היה קצין ביחידה מובחרת של המשמר הנשיאותי הפלסטיני, מבניין דירות בן 15 קומות אשר היה באותה העת הבניין הגבוהה ביותר בעזה. כנקמה, חמושים מפת"ח רצחו את מוחמד אל-ריפאתי, אשר היה האימאם של המסגד הגדול בעזה. הם גם פתחו באש על ביתו של ראש הלשכה המדינית של החמאס אסמאעיל הנייה. מעט לפני חצות הושלך לוחם של ארגון החמאס מבניין בן 12 קומות.

ב-11 ביוני בוצע ירי באמצעות אקדחים ופגזים הן על בית המגורים של מחמוד עבאס, מנהיג הפת"ח ונשיא הרשות הפלסטינית, והן על בית המגורים של ראש ממשלת הרשות הפלסטינית דאז אסמאעיל הנייה.

ב-12 ביוני החל חמאס לתקוף עמדות של ארגון הפת"ח. ארגון החמאס הקציב לאנשים שהיו באותן העמדות שעתיים לעזוב את העמדות ובעקבות כך מאות לוחמים של ארגון החמאס השתלטו על אותן העמדות. בהמשך לוחמי ארגון החמאס השתלטו על בסיס מרכזי של ארגון הפת"ח בעיירה ג'באליה. קרבות קשים התחוללו באותו היום גם במפקדה המרכזית של הפת"ח בעיר עזה, כאשר לוחמי חמאס תקפו את המקום באמצעות מטולי רקטות נגד טנקים ונשק אוטומטי.

ב-13 ביוני ארגון החמאס השתלט על מפקדת כוחות הביטחון הלאומי אשר הייתה ממוקמת בחלק הצפוני של רצועת עזה ואשר הייתה באותה העת תחת שליטת ארגון הפת"ח. לוחמים משני הצדדים נלחמו זה בזה על השליטה בבניינים רבי הקומות אשר שימשו כעמדות צלפים ולטענת ארגון החמאס לוחמי הארגון הצליחו להפיל באמצעות בולדוזרים מוצב של ארגון הפת"ח אשר השקיף על הכביש הראשי שלחוצה את עזה מצפון לדרום. כמו כן באותו היום אירע פיצוץ הרסני במטה של שירות הביטחון המסכל בעיר ח'אן יונס אשר מקושר לארגון הפת"ח, אשר בו נהרגו חמישה בני אדם.

ב-14 ביוני סיימו לוחמי החמאס להשתלט על הבניין המרכזי של המטה של שירות הביטחון המסכל ברצועת עזה. בעקבות כך כל כלי רכב ואמצעי לחימה במתחם עברו לשליטת ארגון החמאס. שירות הביטחון המסכל שיתף פעולה עם ישראל בעבר, וקיבל את כלי הנשק והתחמושת שלו מארצות הברית. שירות הביטחון המסכל זוהה באותה העת עם בכיר פת"ח מוחמד דחלאן, שהפך לדמות שנואה במיוחד בקרב האיסלאמיסטים ברצועת עזה. לוחמי החמאס שנכנסו למתחם ערכו בו בתחילה תפילה ולאחר מכן הניפו על גג הבניין דגל של ארגון החמאס. לפחות 10 בני אדם נרצחו במהלך ההשתלטות על בניין המטה של שירות הביטחון המסכל. ארגון החמאס הציג בהמשך בשידורים בטלוויזיה את כל כלי נשק שהם מצאו בתוך המבנה וכן ג'יפים, פצצות מרגמה ואפודי מגן שנתפסו במתחם, אשר לטענת ארגון החמאס ישראל והאמריקאים הבריחו לארגון הפת"ח בחודשים האחרונים דרך הגבול עם מצרים.

ארגון החמאס שינה בהמשך את שם השכונה בה היה ממוקם המטה של שירות הביטחון המסכל מ"תל אל-הווא" ל"תל אל-אסלאם".

בשעות אחר הצהריים של 14 ביוני השתלט ארגון החמאס על העיר רפיח שבדרום רצועת עזה. העיר ממוקמת בסמוך למעבר הגבול עם מצרים, אשר נמצא תחת הפיקוח של כוחות הביטחון הישראלים, הפלסטינים והאיחוד האירופי. ב-14 ביוני פיזר עבאס את ממשלת האחדות הפלסטינית-חמאס, וב-15 ביוני השלים חמאס את ההשתלטות על כל רצועת עזה.

אחרית דבר 
ב-14 ביוני 2007, הנשיא הפלסטיני אבו מאזן הגיב להשתלטות של ארגון החמאס על רצועת עזה בהכרזה על מצב חירום. אבו מאזן פיטר את ממשלת האחדות בראשות אסאמעיל הנייה, ובצו נשיאותי מינה את סלאם פיאד כראש הממשלה. הנייה סירב לקבל את פיטוריו, והאשים את עבאס על כך שלקח חלק במזימה להדיחו אותה הובילה ארצות הברית. על פי חוק היסוד הפלסטיני, הנשיא רשאי לפטר את ראש הממשלה, אך הממשלה שהודחה תמשיך לתפקד כממשלה זמנית עד שתקום ממשלה חדשה ותקבל הצבעת אמון מרוב מוחלט של המועצה המחוקקת הפלסטינית. בפועל מעולם לא התקיימה הצבעת אמון של המועצה המחוקקת הפלסטינית אשר בה רוב מוחלט תמך במינוי של ממשלת פיאד. בצו נשיאותי של הנשיא עבאס מספטמבר 2007 שיטת ההצבעה של המועצה המחוקקת הפלסטינית שונתה למערכת בחירות בשיטה היחסית.

עם פירוק ממשלת האחדות בראשות החמאס, השטח שבשליטת הרשות הפלסטינית פוצל בפועל לשתי ישויות - ממשל חמאס ברצועת עזה, ואזור הגדה המערבית אשר נשלטת על ידי הרשות הפלסטינית.

הקהילה הבינלאומית הכירה בממשלת החירום הפלסטינית. מספר ימים לאחר מכן ארצות הברית הכירה בממשלת פיאד וסיימה את החרם הכלכלי והפוליטי על הרשות הפלסטינית, אשר נמשך 15 חודשים, במטרה לחזק את הנשיא עבאס ואת ממשלת פיאד החדשה בראשות הפת"ח. האיחוד האירופי הכריז באופן דומה על תוכניות לחידוש הסיוע הישיר לפלסטינים, בעוד שישראל שחררה לעבאס הכנסות ממיסים פלסטינים שישראל עצרה מאז ההשתלטות של ארגון החמאס על המועצה המחוקקת הפלסטינית. הקוורטט לענייני המזרח התיכון הצהיר על המחויבת של הארגון בתמיכה המתמשכת בעבאס וחידש את המגעים עם הרשות הפלסטינית בראשות הפת"ח. מזכ"ל האו"ם, באן קי-מון, קרא לתמיכה בינלאומית במאמצי עבאס "להשיב את החוק והסדר". ביוני 2007 ישראל ומצרים החלו את ההטלה של הסגר על רצועת עזה.

כלי נשק 
במהלך ההשתלטות של החמאס על רצועת עזה הועברו לשליטת ארגון החמאס אלפי כלי נשק קלים ושמונה כלי רכב קרביים משוריינים אותם ארצות הברית, מצרים וירדן סיפקו במקור לרשות הפלסטינית.

על פי מוחמד עבדל-אל מארגון הטרור הפלסטיני ועדות ההתנגדות העממית, בעקבות ההשתלטות של ארגון החמאס על רצועת עזה הצליח ארגון החמאס להשתלט על כמויות גדולות של חומר מודיעיני של גורמים זרים, כולל תיקי CIA. אבו עבדאללה מגדודי עז א-דין אל-קסאם, אשר היינה הזרוע הצבאית של ארגון החמאס, ציין שארגון החמאס יפרסם חלק מהמסמכים, בניסיון מוצהר לחשוף את היחסים החשאיים בין ארצות הברית למדינות ערב "הבוגדות".]

בעוד שארגון החמאס העביר לרשותו את רוב 15,000 כלי הנשק אשר שימשו את כוחות הביטחון לשעבר, התקבלה החלטה שלא לאסוף לרשות הארגון את 400,000 כלי הנשק שהיו בבעלות חמולות שונות ברצועת עזה, משום שלטענתם ארגון החמאס לא יאסוף את כלי הנשק המשמשים ללחימה בישראל, ובמקום זאת הוא ממוקד רק באיסוף של כלי הנשק שעלולים לשמש נגד ארגון החמאס.

ראו גם 
 הבחירות לרשות המחוקקת הפלסטינית (2006)
 חמאסטן

קישורים חיצוניים 
 בתמונות: חמאס כובש את עזה (BBC)

הערות שוליים

חמאס
לחימה ברצועת עזה
פוליטיקה פלסטינית
2007